Moordbeskuldigde wag steeds op hospitaalbedRosemary Theron ŉ Tiener wat van die moord op die Kaapstadse kunstenaar Rosemary Theron verdink word, wag nog steeds vir ŉ bed by die Valkenberg psigiatriese hospitaal. Kyle Maspero (18) is verlede jaar vir sielkundige waarneming verwys en hy is nou 23ste op die waglys, het staatsaanklaer Susan Galloway aan die Wes-Kaapse hooggeregshof gesê. Hy was verlede maand 37ste op die lys. Galloway het regterpresident John Hlophe versoek om die saak tot 27 Maart uit te stel. Hlophe het Maspero aangesê om by sy borgtogvoorwaardes te hou. Die hof het verlede jaar beveel dat Maspero vir sielkundige waarneming gestuur moet word, nadat sy regsverteenwoordiger, William da Grass, gesê het sy kliënt sukkel om vir hom instruksies te gee. “Hy kan nie die materiële aspekte van die misdryf onthou nie en dit is as gevolg van die langdurige gebruik van dwelms,” het Da Grass destyds gesê. “My kliënt het reeds in hierdie toestand verkeer tydens die oortreding.” Da Grass het aangevoer Maspero het vir ŉ verlengde tydperk tik gebruik. Daar is wetenskaplike bewyse dat dit biologiese en fisiologiese veranderinge aan die brein aanbring. “Sy brein is beskadig as gevolg van die dwelmgebruik. Ek dink dit is die eenvoudigste manier om dit te stel,” het hy gesê. Die aanklagte teen Maspero se medebeskuldigde, Godfrey Scheepers (20), is verlede jaar teruggetrek. Theron se dogter, Phoenix Racing Cloud (19), het ŉ pleitooreenkoms met die staat aangegaan. Sy het erken dat sy haar kêrel [Maspero] gehelp het om haar ma met ŉ tou te verwurg op 7 Maart 2013. Sy is tot 20 jaar tronkstraf gevonnis. Scheepers het die twee glo gehelp om die liggaam te skuif en dit in ŉ vlak graf te begrawe. Theron was ŉ bekende in die vermaaklikheidsbedryf in Kaapstad en het op stelte geloop. Lees alle vorige berigte oor Rosemary Theron op Maroela Media.